**OBRAZLOŽENJE IZVRŠENJA PLANA RAZVOJNIH PROGRAMA**

 **ZA 2019. GODINU**

**PRAVNI TEMELJ**

U skladu sa strateškim ciljevima iz Plana ukupnog razvoja Grada Novska 2019. – 2021. planirana su sredstva za provedbu razvojnih projekata. Sukladno članku 108. stavku 5. Zakona o proračunu polugodišnji i godišnji izvještaj o izvršenju proračuna jedinice lokalne i područne (regionalne) samouprave sadrži izvještaj o provedbi plana razvojnih programa. U nastavku slijedi realizacija plana za 2019. godinu:

1. **KAPITALNI PROJEKT K1000015 PODUZETNIČKA ZONA NOVSKA**

**Strateški cilj 1.: Razvoj konkurentnog i održivog gospodarstva**

**Prioritet 1.2. Jačanje malog i srednjeg poduzetništva i obrtništva na osnovi lokalnih potencijala**

**Mjera 1.2.1. Izgradnja poduzetničke infrastrukture**

Ovaj kapitalni projekt u 2019. godini zadnjim rebalansom planiran je u iznosu 30.000,00 kn, a odnosi se na izgradnju industrijskog kolosijeka u Poduzetničkoj zoni Novska, u dužini cca. 900 m. Za predmetni kolosijek je izrađena projektna dokumentacija i ishođena građevinska dozvola.

Projekt je prijavljen na Poziv za dostavu projektnih prijedloga Ministarstva gospodarstva, poduzetništva i obrta za Razvoj infrastrukture poduzetničkih zona (Ref.br. poziva : KK.03.1.2.03.) te se sukladno uvjetima istog za provedbu ovog projekta bila planirana sredstva za sufinanciranje iz Europskog fonda za regionalni razvoj u iznosu 5.500.000,00 kn. Prijava je prošla prvu fazu provjere, donesena je Odluka o financiranju i nakon nje sklopljen ugovor o sufinanciranju.

Budući da je tvrtka Terastone Croatia d.o.o. odustala od planirane izgradnje, a kolosijek je trebao služiti prvenstveno za njihove potrebe, te trenutno nema potrebe za istim, privremeno se odustalo od realizacije ovog projekta do daljnjeg. Ukoliko se ukaže potreba iza izgradnjom kolosijeka, ovaj projekt će se ponovo aktualizirati.

1. **KAPITALNI PROJEKT K100026 AGLOMERACIJA NOVSKA**

**Strateški cilj 2. Zaštita prirodnih resursa te povijesno-kulturnog naslijeđa**

**Prioritet 2.1. Unaprjeđenje javne, komunalne i prometne infrastrukture**

**Mjera 2.1.2. izgradnja sustava odvodnje i pročišćavanja otpadnih voda**

Projektom Aglomeracija Novska se planira izgraditi 42.000 m kanalizacijske mreže na području samog grada Novske, te prigradskim naseljima Bročice, Stari Grabovac, Paklenica, Voćarica, Jazavica, Roždanik i manji dio Rajića, te obnoviti vodovodnu mrežu u gradu Novska u dužini 13.000 m. Projekt se sufinancira iz sredstava EU fondova i nacionalnih sredstava u omjeru 70 % : 30 %. U dijelu nacionalnih sredstava učestvuju Ministarstvo zaštite okoliša i energetike, Hrvatske vode i Grad Novska u različitim omjerima, gdje Grad Novska participira s najmanjim udjelom. Proveden je postupak nabave za izvođenje radova i sklopljen ugovor s izvođačem. Ugovorena vrijednost radova iznosi 71.967.346,59 kn. Radovi su započeti u 2020. godini. U proračunu Grada Novske za 2019. godinu kroz ovaj projekt bila su osigurana sredstva u iznosu od 571.030,00 kn za rješavanje imovinsko-pravnih odnosa (trošak ovjere ugovora o pravu služnosti kod javnog bilježnika, trošak provedbe ugovora u Zemljišno-knjižnom odjelu, troškovi izrade elaborata po ovlaštenim vještacima i sl.) Realizacija na ovom projektu u 2019. godini iznosi 571.029,92 kn, te su ovim novcem pokriveni spomenuti troškovi za 750 katastarskih čestica preko kojih prolazi trasa kanalizacijske mreže. Ova sredstva su uplaćena gradskoj tvrtki Vodovod d.o.o. koja je nositelj projekta, temeljem njihovih zahtjeva.

1. **KAPITALNI PROJEKT K100035 Kanalizacija Brestača – Nova Subocka**

**Strateški cilj 2. Zaštita prirodnih resursa te povijesno-kulturnog nasljeđa**

**Prioritet 2.1. Unaprjeđenje javne, komunalne i prometne infrastrukture**

**Mjera 2.1.2. izgradnja sustava odvodnje i pročišćavanja otpadnih voda**

U proračunu za 2019. godinu kroz ovaj projekt bila su osigurana sredstva u iznosu 386.600,00 kn za sufinanciranje izgradnje ukupno 4.500 m cjevovoda. Radi se o nastavku i završetku izgradnje sustava odvodnje otpadnih voda u naseljima Brestača i Nova Subocka. Konkretni radovi su se odvijali u naselju Nova Subocka. Projekt sufinanciraju Hrvatske vode i Grad Novska u omjeru 80 % : 20 %, te je Grad Novska tijekom 2019. godine transferirao tvrtki Vodovod Novska d.o.o. temeljem njihovih zahtjeva iznos od 385.533,62 kn. U 2019. godini izgrađeno je preostalih 1.200 m cjevovoda, te su time radovi na polaganju cjevovoda završeni. Preostali manji radovi (sanacija mostova, popravak oštećenja na prometnicama i sl.) bit će izvedeni tijekom 2020. godine, te će time radovi na izgradnji sustava odvodnje otpadnih voda biti završeni i steći će se uvjeti za priključenje kućanstava na sustav.

1. **KAPITALNI PROJEKT K100001 SANACIJA DEPONIJE KURJAKANA**

**Strateški cilj 2. Zaštita prirodnih resursa te povijesno-kulturnog nasljeđa**

**Prioritet 2.1. Unaprjeđenje javne, komunalne i prometne infrastrukture**

**Mjera 2.1.10. Razvoj učinkovitog i održivog sustava gospodarenja otpadom**

Ovaj kapitalni projekt u 2019. godini je planiran u iznosu od 52.164,00 kn, a realiziran u iznosu od 52.163,61 kn. Ovim sredstvima je plaćena izrada Elaborata usklađenja (nužan zbog projekta sortirnice koja nije bila predviđena projektom sanacije), izrada projekta sortirnice, vodni doprinos za istu, te izrada Elaborata procjene kapaciteta odlagališta.

Planirana izgradnja četvrte etape sanacije nije provedena. Provedba navedene etape obuhvaća izgradnju treće kazete za odlaganje otpada čime bi se produžila mogućnost odlaganja komunalnog otpada za dvije do tri godine. Četvrta etapa sanacije nije započeta, jer je stav predstavnika Fonda za zaštitu okoliša da izgradnja treće kazete nije prioritet budući da postojeće dvije kazete nisu još napunjene, te da će sredstva usmjeriti prema drugim odlagalištima koja su u kritičnoj situaciji. Zaključak je da će se pratiti punjenje kazeta putem geodetskog snimanja svake godine u ljetu, te na osnovu provedenih snimanja utvrditi kad nastaje potreba za izgradnjom treće kazete i tad ići u sufinanciranje i realizaciju četvrte etape. Pretpostavka je da bi to moglo biti tijekom 2021. godine.

1. **KAPITALNI PROJEKT K100006 - Izgradnja dječjeg vrtića**

**Strateški cilj 3. Poboljšanje životnog standarda stanovništva**

**Prioritet 3.1. Izgradnja i poboljšanje kvalitete društvene infrastrukture i sadržaja**

**Mjera 3.1.2. Modernizacija, izgradnja i opremanje dječjih vrtića**

Planom proračuna za 2019. godinu za izgradnju ispostave Dječjeg vrtića „Radost“ u gradskoj četvrti Uklade pod nazivom „Stribor“, sredstva su bila planirana u iznosu 4.956.798,00 kn, a realizirana su u iznosu od 4.956.796,90 kn. Iz sredstava pomoći je realizirano u 2019. godini ukupno 1.819.486,83 kn (MRRFEU, Ministarstvo za demografiju, Središnji državni ured za obnovu i stamb.zbrinjavanje), dok je ostatak od 3.127.310,07 kn namaknut iz vlastitih sredstava. Kad se uzme u obzir činjenica da je tijekom 2018. godine na izradu projektne dokumentacije, te radove na početku izgradnje utrošeno 1.436.161,30 kn, dolazi se do ukupne vrijednosti investicije od 6.392.958,20 kn.

Objekt je u potpunosti završen, te je ispostava vrtića započela s radom 9. rujna 2019. godine. U vrtiću radi pet odgojnih skupina, te je puštanjem u rad ovog objekta u Gradu Novskoj u potpunosti zadovoljena potreba za smještajem djece u dječje vrtiće.

1. **KAPITALNI PROJEKT K100008 – Dnevni centar za starije**

**Strateški cilj 3. Poboljšanje životnog standarda stanovništva**

**Prioritet 3.2. Poboljšanje sustava javnih, socijalnih i zdravstvenih usluga i sadržaja**

**Mjera 3.2.1. Izgradnja novih i modernizacija postojećih javnih, socijalnih i zdravstvenih objekata prilagođenih osobama s invaliditetom**

U 2019. godini planirano je i realizirano 286.250,00 kn za izradu projektne dokumentacije za prenamjenu zgrade u Ulici Adalberta Knoppa 1a (bivša zgrada Vodovoda) u Dnevni centar za starije osobe. Izrađen je Glavni projekt prenamjene prostora u dnevni centar za starije i Idejno rješenje za eventualnu buduću izgradnju doma za starije i nemoćne.

U 2019. godini nisu započete nikakve aktivnosti oko realizacije ovog projekta, jer se u zgradi još nalazila tvrtka Vodovod Novska d.o.o. Budući da se tvrtka Vodovod Novska d.o.o. preselila u novoizgrađenu poslovnu zgradu u Poduzetničkoj zoni Novska krajem godine, stekli su se uvjeti za realizaciju ovog projekta u narednom periodu.

Projekt je prijavljen na Javni natječaj MRRFEU putem kojeg bi se financirala prenamjena prostora u dnevni centar u planiranom iznosu od 11.148.007,14 kn. Projekt je prijavljen u suradnji s Domom za starije Sisak kao nositeljem projekta. Rezultati natječaja se još uvijek očekuju. Ukoliko financiranje bude odobreno, moći će se krenuti u realizaciju ovog projekta.